Izvor: Srna

U više gradova u Crnoj Gori građani su u znak protesta zbog usvajanja Zakona o slobodi veroispovesti blokirali puteve, a na nekim mestima je došlo i do sukoba sa policijom. Policija je u saopštenju poručila za incidente smatra odgovornim organizatore, ali i crkvene velikodostojnike. Mitropolija Crnogorsko-primorska odbacuje optužbe i poručuje da ne podržava nasilje demonstranata prema policiji, ali ni primenu sile naoružanih policijskih službenika prema demonstrantima.

Crnogorska policija bacila je suzavac ispred Hrama Hristovog Vaskrsenja u Podgorici nakon što okupljeni građani nisu poslušali naređenje da se raziđu.



Policija je okupljenima dala rok od pet minuta da se raziđu, što oni nisu poslušali. Nakon toga, policijski službenici su saterali demonstrante na plato ispred hrama, gde je potom bačen suzavac. Okupljeni su uzvratili kamenicama.

Напад испред Храма у Подгорици! Бачен сузавац, има претучених!pic.twitter.com/bjhG5ll3Sh — Портал IN4S (@in4sPortal)December 29, 2019



Građani su na platou ispred Hrama, a policija na trotoaru preko puta.



Okupljeni pozivaju policajce da otkažu poslušnosti stihovima: "Policijo braćo mila ne slušajte više Mila".

Grupa građana blokirala je večeras kružni tok u Zeti u blizini aerodroma, a prilikom intervencije policije, prema saopštenju MUP-a, četiri policajca su povređena. Policija je u saopštenju poručila da će za takve incidente samatrati odgovornim organizatore, ali i crkvene velikodostojnike.



"Uprava policije ukazuje na činjenicu da pozivi verskih velikodostojnika dovode do narušavanja javnog reda i mira, ugrožavanja imovine i do povređivanja policijskih službenika", navedeno je u saopštenju.

U saopštenju se precizira da je službenik Centra bezbednosti Podgorica Dalibor Živković zadobio povredu glave i prebačen je u Urgentni centar. Zbog blokade puta Hitna pomoć nije mogla da dođe do povređenog policijaca, pa ga je do bolnice prebacio jedan građanin.

Izvor: Srna

Grupa građana iz Berana i danas se okupila pred zgradom Opštine, odakle se u mirnom protestu uputila ka manastiru Đurđevi stupovi na služenje molebana.

Protestna šetnja protekla je mirno, a organizatori su se zahvalili policiji koja im je obezbeđivala prolaz preko saobraćajnica, preneo je Radio Berane.

Protestna šetnja održana je danas i u Andrijevici, a lokalni mediji prenose da je sve proteklo bez incidenata. Grupa građana blokirala je put Plužine - Nikšić, na ulazu u Plužine, nakon liturgije koja je služena u crkvi Svetog Jovana Krstitelja u tom gradu.

Građani Bijelog Polja prisustvovali su večeras molebanu u crkvi Svetih apostola Petra i Pavla, a nakon toga je litija krenula od Petrove crkve do ckrve Svetog Nikole u Nikoljcu.

"Ovo je dokaz da smo na pravom putu. Ako je iko proteklih godina i decenija pokazao ljubav, žrtvu i trud za ovu zemlju i narod, to je bila crkva i svako ko je danas ustao na nju nije prijatelj ove zemlje i naroda, za nas je neprijatelj", rekao je otac protojerej stavrofor Darko Pejić.

U crkvi Svetog Spasa na Toploj i večeras je služen moleban u znak protesta protiv usvajanja zakona, a zatim je od Tople ka manastiru Savina krenula litija, preneo je Radio Heceg Novi.

Nakon molitve u manastiru Savina litija je prošla kružnim tokom u Meljinama, gde su bile stacionirane policijske snage.

Nakon blokade saobraćaja od 15 minuta, litija je krenula nazad ka manstiru Savina.

Protest je organizovan i u Danilovgradu, gde je uhapšen bivši predsednik te opštine Milorad Kadić.

Mitropolija: Ne prihvatamo odgovornost za incidente

Mitropolija crnogorsko-priorska izrazila je žaljenje zbog večerašnjeg povređivanja policajaca, ali i svih onih koji su ovih dana povređeni zato što su bili prinuđeni da slobodu vere traže na ulicama, a ne tamo gde je to trebalo da im se omogući - u crnogorskom parlamentu.



U saopštenju Mitropolije se ukazuje da je gruba manipulacija i nedostojna državne službe, kakva je Uprava policije, tvrdnja da će za sve eventualne incidente policija ubuduće smatrati odgovornima i verske velikodostojnike, čije delovanje navodno dovodi do narušavanja javnog reda i mira.



Ne prihvatamo takvu proizvoljnu tvrdnju i upućujemo nadležne u Upravi policije da pažljivije pročitaju današnje saopštenje Episkopskog saveta Srpske pravoslavne crkve, u kojem se vrlo precizno navodi kakav vid otpora Crkva preporučuje svojim vernicima povodom usvajanja anticrkvenog Zakona o slobodi veroispovesti, navodi se u saopštenju.



Mitropolija podseća da je i pre i odmah nakon usvajanja tog zakona javno saopštavala bojazan da će to izazvati mnoštvo problema u crnogorskom društvu i produbiti ionako velike podele.



Ne zato što smo ih priželjkivali, već zbog toga što poznajemo naš narod, za razliku od onih koji su nerazumno i bez volje za bilo kakav dogovor, odbacivši sve predloge Crkve, predložili i izglasali ovaj nakaradni zakon, ukazuje Mitropolija.



Mitropolija navodi da ne podržava nasilje demonstranata prema policiji, ali ni primenu sile naoružanih policijskih službenika prema demonstrantima, koji su ovih dana privođeni čak i kad su učestvovali u potpuno mirnim protestima.



Ne prihvatamo bilo kakvu odgovornost za incidente. Sve što se dešava je plod činjenja onih koji su prezreli stav Crkve, a time i volju većinskog vernog naroda Crne Gore, zaključuje se u saopštenju.